**Preken 1. juledag 2019:**

**Dagens evangelietekst:** [*Joh 1,1-14*](http://www.bibel.no/Nettbibelen?query=JSK6x8syuELtc2PioiuanRmEcl4D63rAFocoj/ojJurRpn2iGmSyYjPorXKsiru7f16ZYl3hAY7gaOf7M+LvLg==)  
I begynnelsen var Ordet. Ordet var hos Gud, og Ordet var Gud. Han var i begynnelsen hos Gud.

Alt er blitt til ved ham, uten ham er ikke noe blitt til.

Det som ble til i ham, var liv, og livet var menneskenes lys.

Lyset skinner i mørket, og mørket har ikke overvunnet det.

Et menneske sto fram, utsendt av Gud. Navnet hans var Johannes. Han kom for å vitne. Han skulle vitne om lyset, så alle skulle komme til tro ved ham. Selv var han ikke lyset, men han skulle vitne om lyset.

Det sanne lys, som lyser for hvert menneske, kom nå til verden. Han var i verden, og verden er blitt til ved ham, men verden kjente ham ikke.

Han kom til sitt eget, og hans egne tok ikke imot ham. Men alle som tok imot ham, dem ga han rett til å bli Guds barn, de som tror på hans navn. De er ikke født av kjøtt og blod, ikke av menneskers vilje og ikke av manns vilje, men av Gud.  
Og Ordet ble menneske og tok bolig iblant oss, og vi så hans herlighet, en herlighet som den enbårne Sønn har fra sin Far, full av nåde og sannhet.

**Preken**

*I begynnelsen var Ordet… Og Ordet var hos Gud. Og Ordet var Gud…*

Det er til å miste ord av. Jeg som så ofte er full av ord. Vi som gjerne omgir oss med så mange ord. Gode ord. Krevende ord. Masete ord. Kloke ord. Påtrengende ord. Forvirrende ord. Sårende ord. Kjærlige ord. Sinte ord. Bitre ord. Milde ord. Sanne ord. Iblant falske ord. Ord som støyer. Ord som lindrer…

Ord. Ord. Ord.

Men Ordet som var hos Gud? I begynnelsen. Ordet som *var* Gud? Skaperordet. Ordet bakenfor alle andre ord. Ordet *før* alle de andre ordene vi kjenner. Ordet som skaper og gir liv. Ordet som alt annet springer ut fra…

Ordet som ble menneske og tok bolig iblant oss. Ordet som viste og viser oss en herlighet full av nåde og sannhet.

Det er til å bli svimmel av. Og nesten målløs… Hva *betyr* det? Hvordan kan vi lære å kjenne det Ordet? Hvordan fatte et Ord av en sånn dybde? Hvordan forstå det som overgår forstanden?

Kanskje hjelpes vi - i hvert fall i glimt - av å lese videre?

*Det sanne lys, som lyser for hvert menneske, kom nå til verden. Han var i verden, og verden er blitt til ved ham, men verden kjente ham ikke.*

Kanskje har vi nærmest hele mysteriet i disse to korte setningene, hvor vanskelige enn også **de** kan være å forstå:

*Det sanne lys, som lyser for hvert menneske, kom nå til verden.* Et sant lys som lyser for ***hvert*** menneske… For hver og en av oss… Betyr det også når vi ikke syns vi kan se det? Også når vi syns mørket omslutter oss… ?

*Han var i verden, og verden er blitt til ved ham*, *men verden kjente ham ikke.* Ikke bare var han i verden, men verden er blitt *til* ved ham, står det. Og allikevel kjente verden ham ikke.

Hva enn vi tror på – jeg syns det går an å kjenne seg igjen i dette.

Teksten peker på skapelsen – og det står blant annet om skapelsen av oss mennesker at vi ble skapt i Guds bilde.

Kanskje kan dermed ordene overføres direkte på oss? *Han var i verden, og verden er blitt til ved ham, men verden kjente ham ikke.*  Eller *Han var i mennesket – i MEG, og mennesket – JEG - er blitt til ved ham, men mennesket - JEG - kjente ham ikke.*

På ett plan kjenner vi ham. Vi kjenner fortellingene om Jesus. I større eller mindre grad kjenner vi historiene. Og kanskje vi til og med tror på dem, og har kommet til tro *ved* dem.

Allikevel… Jeg syns jeg kan gjenkjenne i meg selv opplevelsen av ikke å kjenne ham. Av ikke å forstå. Av ikke alltid å klare å hvile i tillit til ham.

Det går an å kjenne, og allikevel ikke kjenne ordentlig. Det går an å se, og samtidig ikke se klart. Og å høre, og allikevel ikke høre. Ikke kjenne og se og høre det som er sant. Det som er virkelig. Det som er essensen i et budskap… Eller i et møte. Eller i et menneske.

Det går an å høre Ordet blant myriader av andre ord. Og ikke klarer å skjelne. Ikke klare å avgjøre hva som er viktig og sant. Og hva som ikke er det.

Allikevel. Det står at alt er blitt til ved ham. *Vi* er blitt til ved ham.

Vi hørte også fra Ordspråkenes bok om visdommen. Om en visdom bak det skapte. En visdom til stede i alt. Betyr det også i *oss?* En visdom bak skapelsen av hver og en av oss. En visdom det er mulig å få kontakt med? En visdom vi kan støtte oss på?

Jeg tror det.

Jeg tror vi bærer i oss et Gudsbilde. Jeg tror vi bærer i oss en mulighet til å komme i kontakt med visdommen. Jeg tror vi bærer i oss muligheten til å kjenne Gud. Kanskje var også noe i *oss* til, før alt ble skapt. Før *vi* ble skapt.

*Det sanne lys, som lyser for hvert menneske, kom nå til verden. Han var i verden, og verden er blitt til ved ham, men verden kjente ham ikke.*

*Er* det sånn at vi virkelig ikke kjenner ham? Jeg tror det er sant at vi iblant ikke kjenner – eller gjenkjenner Ordet. Gjenkjenner lyset. Gjenkjenner sannheten. Oppdager nåden. Samtidig tror jeg vi alle kontinuerlig inviteres til gjenkjennelse. Igjen og igjen. Jeg tror lyset som er kommet til verden, fortsetter å skinne for hver og en av oss. På den ene eller andre måten. Og at det aldri blir for sent å ta imot ham, og *erfare* at også *vi* i sannhet kan kalles Guds barn. Gjennom alle slags dager. Juledager og andre dager. Guds barn gjennom gleden. Guds barn gjennom sorgen. Gjennom skuffelsene. Gjennom erfaringer av skjønnhet og kjærlighet, men også gjennom de såreste erfaringene av ensomhet, svik og vonde feilskjær…

Forleden dag fikk jeg tilsendt et dikt av Rolf Jakobsen. Jeg har både lest det før og brukt det i minst èn preken før, men det var så fint å bli minnet på det likevel. Det var som om det talte rett inn i julemysteriet. Og inn i dagens tekst om lyset som er kommet til verden, men som verden ikke gjenkjente.

GUDS HJERTE

*Guds hjerte vet vi ikke,*

*men vi vet noe som overstrømmer oss som regn over hendene.*

*Hans øyne ser vi ikke,*

*men vi ser usynlig lys som i sommernatten.*

*Hans stemme hører vi ikke,*

*men vi finner veier overalt og spor i hjertene, og stier med lavmælt lys.*

Så vakkert kan det sies. Kanskje kjenner vi ikke Gud konkret. Kanskje klarer vi ikke alltid å gjenkjenne det guddommelige i hverandre. Og kanskje enda mindre i oss selv. I *våre* liv. Kanskje klarer vi ikke alltid å kjenne kontakten til en visdomskilde som var før alt ble til.

Kanskje hører vi ikke stemmen hans…

Men vi inviteres vi til å ta imot lyset likevel. I fellesskapet. I ordene. I musikken. I nattverden. I dag inviteres vi inn i mysteriet. Dagen peker på – og minner oss om – noe vi iblant nok strever med både å forstå og å tro på, men som jeg like fullt tror er en avgjørende sannhet:

*Hans stemme hører vi ikke, men vi finner veier overalt og spor i hjertene, og stier med lavmælt lys.* For

**Lyset skinner i mørket, og mørket har ikke overvunnet det.** **Lyset skinner i mørket, og mørket har ikke overvunnet det.**

Amen.